钦定古今图书集成/明伦汇编/官常典/第637卷 > 林兴祖
## 钦定古今图书集成/明伦汇编/官常典/第637卷 > 林兴祖

按《元史良吏传》：“兴祖字宗起，福州罗源人。至治二年
登进士，三迁而知铅山州。铅山素多造伪钞者，豪民
吴友文为之魁，远至江淮、燕蓟莫不行使。友文奸黠
悍鸷，因伪造致富，乃分遣恶少四五十人为吏于有
司，伺有欲告之者，辄先事戕之，前后杀人甚众，夺人
妻女十一人为妾。民罹其害，衔冤不敢诉者十馀年。”
兴祖至官，曰：“此害不除，何以牧民？”即张榜禁伪造者，
且立赏募民首告。俄有告者至，佯以不实斥去，又有
告获伪造二人并赃者，乃鞫之。款成，友文自至官，为
之营救，兴祖命并执之。须臾，来诉友文者百馀人，择
其重罪一二事鞫之，狱立具。逮捕其党二百馀人，悉
寘之法。民害既去，政声籍甚。